《奉寄河东苟侍御小川三首 其二》
明代·卢楠

孤凤栖椅桐，应龙游重渊。神物固有托，变化胡能诠。

为是讨幽客，解组归山田。石径扫行迹，萝衣拂紫烟。

目送罗浮云，手挥龙门弦。道腴物固小，閒居心悠然。

茫茫下世士，大笑奚足贤。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。